
Jelen beszámolóban összegzem a felkészülésünket röviden, majd az egyes napok főbb eseményeit, illetve az utólagos élményeimet, tapasztalataimat ismertetem. 
Elsősorban szeretnék köszönetet mondani az Egyetemnek és a pályázat adta lehetőségnek, hogy részt vehettem ezen tanulmányversenyen. 

Az idei évben harmadéves joghallgatóként lehetőségem nyílt kipróbálni magam a perbeszédversenyek világába. Komoly kihívást jelentett számomra, hogy alapvetően olyan jogterületekkel kellett átfogóan foglalkoznunk a csapatunkkal, és felkészítőinkkel, melyekkel én még csak most ismerkedem, illetve még teljesen ismeretlenek a számomra. 
Szerencsére felsőbb éves csapattársaim mindenben a segítségemre voltak, és végig támogattak, valóban egy összetartó csapattá váltunk. 

Első feladatunk a versennyel kapcsolatban az írásbeli beadvány megírása volt, melyet végül 2019 decemberében került leadásra. 
A beadvány elkészítése fáradhatatlan kutatómunka és közös írás előzte meg. Büszkeséggel töltött el, hogy egy ilyen terjedemű, idegen nyelvű szaknyelvi szöveg megalkotásában közreműködhettem.

Ezt követte a regionális szóbeli forduló, melyre Göttingenben került sor 2020.02.21 és 23-a között.

2020.02.21. péntek  
Megérkezésünk napja. Sikeresen elfoglaltuk a szálláshelyünket, mely nem messze helyezkedett el az egyetemtől, a verseny helyszínétől. 
Szinte azonnal neki is álltunk a gyakorlásnak, hiszen nem tudtuk még, vajon kérelmezői vagy kormány oldalon versenyzünk-e másnap (szombaton 22-én). 
A gyakorlást követően részt vettünk az ünnepélyes megnyitón, melynek fő pontja a csapatok sorsolása volt. Bennünket szombat délelőttre, mint kérelmezőnek, vasárnap délutánra pedig, mint kormány oldal osztottak be. 
A vacsora után a szálláshelyünkre visszaérve, számos órát gyakorlással töltöttünk. 

2020.02.22. szombat
A verseny első napja, kérelmezői oldal. A csapatunkat két részre osztottuk, kérelmezői oldalon Nagy János –a csapatkapitányunk– és Hellenbarth Virág érveltek. 
Udvarhelyi Márton csapattársammal képviseltem a kormány oldalt. Így ezen a napon mi figyeltük a tárgyalás menetét, esetlegesen a bírák kérdéseit, mivel tudjuk segíteni szónokló csapattársainkat. Igyekeztünk igazi csapatként közösen dolgozni, ha valami eszünkbe jutott azt leírtuk az éppen felszólaló társunknak. 
A Bíróság természetesen nem hozott ítéletet (egyik nap sem), de összességében mindkét csapat dicséretben részesült. 
A nap hátralevő részében meg egy verseny szervezői által tartott vacsorán vettünk részt, illetve újabb gyakorlás várt ránk. 

2020.02.23. vasárnap
A verseny utolsó napja, kormány oldali nap. Számomra talán ez a nap nevezhető harmadéves joghallgatói pályafutásom egyik kiemelkedő élményének. 
Izgalommal, vegyes magabiztossággal készültünk a délutáni megmérettetésre, ahol ezúttal is kifejezetten érdeklődő Bíróság előtt kellett prezentálnunk érveinket. 
A Bíróság jelentős számú kérdést tett fel, ami a perszimulációnak az alapját jelenti többek között az, hogy improvizálnunk kellett. A végén itt is dicséret járt a csapatnak, ahol ezúttal Udvarhelyi Márton, illetve én voltunk a szónokok, a kérdéseknél pedig Nagy János is közreműködött. A Bíróság külön kiemelte a csapatunk közös, együttes fellépését, mint pozitívumot. 
A versenyt követően részt vettünk a záróünnepségen, ahol sok más országból származó joghallgatóval, versenytárssal és felkészítővel oszthattuk meg tapasztalatainkat, észrevételeinket. Sikerült számos remek felkészülési technikákat is megismernünk, ami a következő évek csapatainak sikeres felkészülését segítheti. 

2020.02.24. hétfő
Hazautazásunk napja. 
Hajnalban indulunk, hogy mielőbb hazatérhessünk, és itthon várhassuk a konkrét eredményeket, illetve nyugodt körülmények között értékelhessük ki a tapasztalatainkat. 

Tapasztalataim
A versenyre való jelentkezésemet arra alapozom, hogy véleményem szerint fontos, hogy az ember több lábon álljon egyszerre, ezért is szeretnék minél sokrétűbb ismeretekre szert tenni az egyetemi éveim alatt, megismerni saját képességeimet, kialakítani, mi az, amivel komolyabban kívánok foglalkozni. Ehhez mindenképpen szükséges az emberi és szakmai kapcsolatok elmélyítése, olyan tulajdonságok megismerése és kialakítása önmagamról, ami sikeresebbé tehet a pályán.
Az első év alatt kialakult benne a közjog felé való orientálódás, ebből adódóan is kezdett el érdekelni – az eddig tanultak közül – az alkotmányjog és a nemzetközi jog. A kötelező egyetemi órák mellett, szabadidőmet igyekszem hasznosan eltölteni, így az elmúlt években bekapcsolódtam az Alkotmányjogi Tudományos Diákkör munkájába, ahol különböző előadásokat hallgatok, vitákon veszek részt. A verseny is az Alkotmányjogi Tanszéken folyó tudományos projektmunkák egyike.
A versenyen való részvétel mind szakmailag, mind pedig emberileg sokat tanított nekem pár hónap lefolyása alatt. 
Szakmailag elsősorban a helyes érvelés logikáját és formáját, annak retorikáját is beleértve. 
Másodsorban pedig szaknyelvi ismereteket szerezhettem angol nyelven, neves külföldi jogászprofesszorok előtt beszélhettem egy olyan témáról, melynek rövid idő alatt az ismerőjévé kellett válnom. 
Megtapasztaltam, milyen az, amikor a bírák gondolkodásához kell gyorsan és hatékonyan alakítani a saját érveimet. Megtanulhattam és elsajátíthattam mélyebb szinten az alapjogokat érintő ismereteket, a bíróság joggyakorlatát, a joganyagot ahogy arra tantermi órák keretén belül nem lett volna lehetőségem.
Emberileg pedig ez a verseny kitartásra, alázatra, csapatmunkára és összpontosításra tanított. 
Egy csapat tagjaként dolgoztam, nálam idősebb és tapasztaltabb hallgatótársaimmal közösen egy közös célért. 

Összességében nagyon hálás vagyok, hogy ott lehettem a versenyen és képviselhettem az Egyetemünket és Magyarországot is, hiszen csapatunk az első aki ezen a versenyen indult és egyetlen magyar csapat is egyben. A hétvége eseményei megerősítettek abban, hogy további versenyeken vegyek részt hátralevő egyetemi éveim alatt is.  

